Olimpijada 2012

Letnje olimpijske Igre 2012. ili službeno Igre XXX Olimpijade održavaju se u glavnom gradu Ujedinjenog Kraljevstva Londonu od 27. jula do 12. avgusta 2012. London je tako postao prvi grad u istoriji modernog olimpizma koji je tri puta bio domaćin igara, zahvaljujući prethodnim domaćinstvima iz 1908. i 1948.

London je izabran za domaćina Igara, na 117. sednici MOK-a u Singapuru 6. jula 2005. pobedivši kandidature Moskve, Njujorka, Madrida i Pariza nakon 4 runde glasanja.

Iako je ceremonija svečanog otvaranja igara održana 27. jula, prva takmičenja počela su dva dana ranije (25. jula) a reč je o fudbalskom turniru za žene. Većina sportskih objekata smeštena je u Olimpijskom parku koji se nalazi u istočnom delu Londona gde se nalazi i centralni Olimpijski stadion.

Na igrama učestvuje 10.500 sportista iz 204 zemlje koji se takmiče u 36 sportova i 302 discipline.

Borba za domaćinstvo igara 

Devet gradova je podnelo kandidaturu za domaćinstvo igara zaključno sa 15. julom 2003. kada je bio krajnji rok za isticanje kandidatura. Kandidati su bili Havana, Istanbul, Lajpcig, London, Madrid, Moskva, Njujork, Pariz i Rio de Žaneiro.

Međunarodni olimpijski komitet je na sednici od 18. maja 2004. taj spisak skratio na 5 imena: London, Pariz, Njujork, Moskva i Madrid.

Do 19. novembra 2004. svih 5 kandidata su bili dužni da dopune svoje kandidature MOK-u. Inspekcija MOK-a je tokom februara i marta 2005. godine posetila sve gradove kandidate. Pariz je tokom inspekcije bio zahvaćen brojnim demonstracijama te optužbama za korupciju čelnog čoveka pariskog tima (i ujedno člana MOK-a) i činilo se da će prvi da će to biti veliki minusi za kandidaturu francuske prestonice. Međutim u prvom izveštaju MOK-a od 6. juna 2005. Pariz je dobio ubedljivo najpozitivnije ocene, tik ispred Londona. Dobre ocene otišle su i na račun njujorške i madridske kandidature.

Tokom procesa kandidovanja, i neposredno pred samu 117. sednicu MOK-a u Singapuru, Pariz je slovio kao najveći favorit za organizaciju igara. Pozicija Londona, koji je u početku prema prognozama zaostajao za Parizom, se naglo popravila nakon imenovanja Sebastijana Koua za novog šefa londonskog tima u maju 2004. (a već u avgustu iste godine predviđala se tesna borba između Pariza i Londona ). 
Odluka o domaćinu igara doneta je na 117. sesiji MOK-a u Singapuru 6. maja 2005. Podršku kandidaturi Londona je na licu mesta pružao i tadašnji britanski premijer Toni Bler. U prvom krugu glasanja je eliminisana Moskva, a sledili su je Njujork i Madrid. U finalnom glasanju su prema očekivanjima ostali London i Pariz. Na kraju četvrte runde glasanja London je odneo pobedu sa samo 4 poena razlike nad Parizom (54 naprema 50 za London). Francuski mediji su kao glavnog krivca označili tadašnjeg predsednika Žaka Širaka koji je neposredno pre glasanja izjavio: "Nakon Finske, Britanija je država sa najočajnijom hranom na svetu" (a dva člana MOK-a su bili Finci). Sa druge strane pojedini mediji su stavljali sumnju na domaćinstvo Londona vezivajući je sa tajnim sastancima Tonija Blera sa nekim od afričkih članova MOK-a. 
Kontroverze su se nastavile tokom decembra 2005. kada je jedan od službenika MOK-a izjavio da je London pobedio zahvaljujući greškama prilikom glasanja. Portparol igara u Londonu je to oštro demantovao, rekavši da je glasanje bilo tajno i da ne žele da se bave daljim spekulacijama u vezi sa glasanjem.

Organizacioni odbor igara 
Odmah po dobijanju domaćinstva igara formiran je i službeni Organizacioni odbor koji je prvu sednicu održao već 3. oktobra 2005. Predsednik organizacionog odbora je lord Sebastijan Kou, a u aprilu 2006. formirano je i Izvršno veće koje je bilo zaduženo za infrastrukturna pitanja.

Članovi Međunarodnog olimpijskog komiteta (MOK) su u martu 2012. potvrdili da je London spreman za organizaciju LOI.

Budžet 
Prvobitni budžet za igre iznosio je 2,4 milijarde funti, međutim troškovi su rapidno rasli i već u 2007. dostigli 9,3 milijarde funti.

Najviše novca potrošeno je u izgradnji sportskih i drugih pratećih objekata (5,3 milijarde) a na nepredviđene troškove otpalo je 2,7 milijardi. Jedan deo novca Organizacioni odbor je obezbedio potpisivanjem sponzorkih ugovora sa brojnim kompanijama, dok je jedan deo sredstava donirao MOK.

Sigurnosni aspekti 
Igre u Londonu obezbeđuje oko 10.000 policajaca i oko 13.500 vojnika kojim kordiniraju ministarstva odbrane i unutrašnjih poslova. Troškovi obezbeđenja igara iznose nešto preko pola milijarde funti.

Infrastruktura 
Za potrebe igara pored već postojećih izgrađeni su i brojni novi sportski objekti a u mnogim delovima grada u celosti je renovvirana već postojeća infrastruktura.

Sportski objekti koji se nalaze u Londonu podeljeni su u tri zone u zavisnosti od mesta na kom se nalaze: Olimpijska zona, Zona central i Zona river. Najveći deo sportskih objekata smešten je u novosagrađenom Olimpijskom parku (8 dvorana uključujući i Olimpijski stadion i Olimpijsko selo). U Zoni river koja se pruža duž Temze smeštena su 4 objekta, dok Centralna zona obuhvata sportska borilišta koja se nalaze u samom gradu (poput Hajd parka, Vimbldona, Vembli stadiona i Erlkortskog sajma).

Izvan Londona nalazi se 5 stadiona na kojima je igran fudbalski turnir (Koventri, Glazgov, Kardif, Mančester i Njukasl), zatim Jedriličarski centar (200 km jugozapadno), te veslački centar Iton Dorni, kajakaška staza Li Veli. Takmičenja u brdskom biciklizmu održana su na Hadli Farmu u Eseksu.

Značajni rezultati 
 Južnoafrički atletičar Oskar Pistorijus je postao prvi atletičar sa invaliditetom koji se plasirao u polufinale trke na 400 metara.

Sportovi 
U program Letnjih olimpijskih igara u Londonu 2012. uvršteno je ukupno 26 sportova i 38 disciplina. Na početku je planirano učešće 28 sportova, kao i na nekim ranijim izdanjima, ali su neposredno nakon izbora Londona za domaćina igara bejzbol i softbol izbačeni iz službenog programa igara. kao potencijalne zamene figurirali su karate i skvoš, ali nijedan od ta dva sporta nije dobio dovoljan broj glasova na glasanju članova MOK-a (potrebna je bila dvotrećinska većina). Na skupštini MOK-a 13. avgusta 2009. odlučeno je da se u program igara uvrsti i ženski boks.

Raspored takmičenja 

 Raspored je zvanično objavljen 15. februara 2011.

Zemlje učesnice 
Na igrama se očekuje učešće preko 10.000 sportista iz 204 NOK-a. Olimpijski komitet Holandskih Antila je prestao da postoji nakon raspada Holandskih Antila, a sportisti iz tih krajeva će se takmičiti na igrama pod olimpijskom zastavom. Na listi su NOK iz država koje imaju kvalifikovanog minimum jednog sportistu. Zaključno sa 10. julom 2011. 123 NOK imaju kvalifikovanog barem jednog sportistu.

Reference

Spoljašnje veze 

 London 2012 na sajtu Međunarodnog olimpijskog komiteta
 Zvaničan sajt Londona 2012 

 
2012
Ljetne olimpijske igre
Sport u Ujedinjenom Kraljevstvu
Sport u Londonu
Historija Londona